b"\n_START_ARTICLE_\nWaldemar Cierpinski\n_START_SECTION_\nBiografia\n_START_PARAGRAPH_\nVa n\xc3\xa9ixer el 3 d'agost de 1950 a la ciutat de Neugattersleben, poblaci\xc3\xb3 situada a l'estat de Sax\xc3\xb2nia-Anhalt, que en aquells moments formava part de la Rep\xc3\xbablica Democr\xc3\xa0tica Alemanya (RDA) i que avui dia forma part d'Alemanya. Est\xc3\xa0 casat amb la tamb\xc3\xa9 atleta Maritta Politz.\n_START_SECTION_\nCarrera esportiva\n_START_PARAGRAPH_\nWaldemar Cierpinski compet\xc3\xad per l'antiga Rep\xc3\xbablica Democr\xc3\xa0tica Alemanya. Comen\xc3\xa7\xc3\xa0 en proves d'obstacles per\xc3\xb2 el 1974 decid\xc3\xad participar en marat\xc3\xb3. No era molt conegut quan particip\xc3\xa0 en els Jocs Ol\xc3\xadmpics de 1976, per\xc3\xb2 aconsegu\xc3\xad la medalla d'or en superar l'americ\xc3\xa0 Frank Shorter per 51 segons. Fou quart al Campionat d'Europa de 1978, per\xc3\xb2 als Jocs de Moscou 1980 torn\xc3\xa0 a guanyar la medalla d'or per davant del neerland\xc3\xa8s Gerard Nijboer, repetint la gesta de guanyar dues maratons ol\xc3\xadmpiques consecutives del llegendari Abebe Bikila. Cierpinski fou tercer al Campionat del M\xc3\xb3n d'atletisme de 1983. No va tenir l'opci\xc3\xb3 de defensar el t\xc3\xadtol ol\xc3\xadmpic a Los Angeles 1984 pel boicot dels pa\xc3\xafsos comunistes a l'esdeveniment._NEWLINE_Waldemar Cierpinski \xc3\xa9s actualment membre del Comit\xc3\xa8 Ol\xc3\xadmpic Alemany. Des del 2007 \xc3\xa9s membre honorari del SG WiP Goettingen 06."